Rossiyada migrantlar uchun mehnat patentlarini olish soddalashtiriladi

Rossiyada migrantlar uchun mehnat patentlarini olish qoidalari soddalashtiriladi. Bu haqda “Sputnik” xabar berdi.
Ma'lum qilinishicha, mamlakat Ichki ishlar vazirligi ruxsatnoma berish uchun bir yil avvalgiga qaraganda kamroq hujjatlar talab qiladi. Bu bo'yicha farmon loyihasi esa allaqachon tayyorlangan. Agar hujjat imzolansa, chet ellik ishchilar uchun patentni yangilash ancha osonlashadi.
Majburiy hujjatlar ro'yxatidan ikkita pozitsiyani chiqarib tashlash rejalashtirilgan. Birinchisi — ish beruvchining patentni yangilash to'g'risidagi arizasi. Ikkinchisi — mehnat yoki fuqarolik-huquqiy shartnomasi bo'lib, u xorijlik haqiqatan ham Rossiyada ishlash niyatida ekanini tasdiqlaydi.
Qayd etilishicha, ular bekor bo'lgan taqdirda patentni qayta rasmiylashtirish uchun migrant faqat ariza, pasport, ixtiyoriy tibbiy sug'urta polisi va tibbiy ma'lumotnomalarni taqdim etishi kerak bo'ladi. Rossiyada migrantlar bilan ishlashning ushbu tartibini 2022 yil yakuniga qadar joriy etish rejalashtirilgan.
Avvalroq Vladimir Putin O'zbekiston fuqarolarining Rossiya hududida 15 kun registratsiyasiz bo'lishi to'g'risidagi kelishuvni ratifikatsiya qilgandi. Shuningdek, Rossiya Davlat dumasi 20 aprel kungi yalpi majlisda O'zbekiston bilan respublika fuqarolarining Rossiyada majburiy ro'yxatga olinishini Rossiyaga kirgan kundan boshlab 15 kungacha uzaytirish haqidagi kelishuvni ratifikatsiya qilgandi.